KOMISIJOS SPRENDIMAS
2007 m. liepos 25 d.
leidžiantis Bulgarijai ir Rumunijai nukrypti nuo Tarybos direktyvos 1999/105/EB dėl prekybos miško dauginamąja medžiaga, atsižvelgiant į nuo 2003 m. sausio 1 d. iki 2006 m. gruodžio 31 d. sukauptas atsargas
(pranešta dokumentu Nr. C(2007) 3541)
(2007/527/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo aktą, ypač į jo 42 straipsnį,
kadangi:
(1)
Pagal Bulgarijos ir Rumunijos stojimo akto 42 straipsnį Komisija gali priimti pereinamojo laikotarpio priemones, jeigu jos yra būtinos siekiant palengvinti perėjimą nuo naujose valstybėse narėse galiojančio režimo prie režimo, kuris įvedamas taikant Bendrijos veterinarijos ir fitosanitarijos taisykles. Į šias taisykles įeina ir miško dauginamosios medžiagos pardavimo taisyklės.
(2)
1999 m. gruodžio 22 d. Tarybos direktyvoje 1999/105/EB dėl miško dauginamosios medžiagos (1) nustatyta, kad miško dauginamąja medžiaga galima prekiauti tik tuomet, jeigu įvykdomi šios direktyvos 6 straipsnio 1 ir 3 dalyse nurodyti reikalavimai.
(3)
Direktyvoje 1999/105/EB numatyta prekyba miško dauginamosios medžiagos atsargomis, sukauptomis iki 2003 m. sausio 1 d.
(4)
Bulgarija ir Rumunija pranešė Komisijai ir kitoms valstybėms narėms apie nuo 2003 m. sausio 1 d. iki 2006 m. gruodžio 31 d. savo teritorijose išaugintos miško dauginamosios medžiagos atsargas. Prekiauti tokia medžiaga neleidžiama, nebent būtų suteikta nuo Direktyvos 1999/105/EB leidžianti nukrypti nuostata.
(5)
Tam, kad tos šalys galėtų prekiauti nuo 2003 m. sausio 1 d. iki 2006 m. gruodžio 31 d. išaugintos dauginamosios medžiagos atsargomis, joms reikėtų suteikti teisę savo teritorijose iki 2009 m. gruodžio 31 d. prekiauti dauginamąja medžiaga, išauginta pirmiau minėtu laikotarpiu pagal jų tuo metu taikytas nacionalines nuostatas.
(6)
Etiketėse ar lydimuosiuose dokumentuose turėtų būti nurodyta, kad šia medžiaga galima prekiauti tik toje valstybėje narėje, kurioje ji buvo išauginta.
(7)
Šiame sprendime nustatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Nukrypstant nuo Direktyvos 1999/105/EB 6 straipsnio 1 ir 3 dalių nuostatų, Bulgarijai ir Rumunijai leidžiama iki 2009 m. gruodžio 31 d. savo teritorijose prekiauti nuo 2003 m. sausio 1 d. iki 2006 m. gruodžio 31 d. išauginta miško dauginamąja medžiaga, kuri buvo išauginta ne pagal tos direktyvos nuostatas, o pagal jų tuo metu taikytas nacionalines nuostatas.
Šia miško dauginamąja medžiaga prekiaujama tik tos valstybės narės, kurioje ji buvo išauginta, teritorijoje.
Visose prie miško dauginamosios medžiagos pritvirtintose etiketėse ar lydimuosiuose oficialiuose ar kitokiuose dokumentuose aiškiai nurodoma, kad ji yra skirta prekybai tik tos valstybės narės teritorijoje.
2 straipsnis
Šis sprendimas skirtas valstybėms narėms.
Priimta Briuselyje, 2007 m. liepos 25 d.